ప్రసిద్ కృష్ణ

మురళీకృష్ణ ప్రసిద్ధ్ కృష్ణ, కర్ణాటకకు చెందిన క్రికెట్ క్రీడాకారుడు. దేశీయ క్రికెట్‌లో కర్ణాటక, ఇండియన్ ప్రీమియర్ లీగ్‌లో రాజస్థాన్ రాయల్స్ తరపున ఆడాడు.  కుడిచేతి ఫాస్ట్ బౌలర్గా 145kmph కంటే ఎక్కువ వేగంతో నిలకడగా బౌలింగ్ చేశాడు. 2021, మార్చి 23న ఇంగ్లాండ్‌తో జరిగిన స్వదేశీ సిరీస్‌లో భారత క్రికెట్ జట్టు తరపున వన్డే అంతర్జాతీయ క్రికెట్ లోకి అరంగేట్రం చేసాడు. మ్యాచ్‌లో 4 వికెట్లు తీసి, వన్డే అరంగేట్రంలో అత్యధిక వికెట్లు సాధించిన 24 ఏళ్ళ భారతీయ రికార్డును చేధించాడు.

జననం 
మురళీకృష్ణ ప్రసిద్ధ్ కృష్ణ 1996, ఫిబ్రవరి 19న కర్ణాటకలోని బెంగళూరులో జన్మించాడు.

దేశీయ క్రికెట్ 
2015లో బంగ్లాదేశ్ ఎ భారత పర్యటనలో తొలిసారిగా వెలుగులోకి వచ్చాడు. ముగ్గురు ఫ్రంట్‌లైన్ కర్ణాటక పేస్ బౌలర్ల గైర్హాజరీలో బంగ్లాదేశ్ ఎతో జరిగిన టూర్ మ్యాచ్‌లో కర్ణాటక తరపున ఫస్ట్ క్లాస్ అరంగేట్రంలో 49 పరుగులకు 5 వికెట్లు తీసుకున్నాడు. బంగ్లాదేశ్ ఎ స్కోరును 41/5కి తగ్గించడానికి తన మొదటి స్పెల్‌లో అనముల్ హక్, సౌమ్య సర్కార్, నాసిర్ హొస్సేన్‌ల వికెట్లను తీయడానికి ముందు, రోనీ తాలూక్దార్‌ను అవుట్ చేస్తూ, తన మొదటి బంతికి ఒక వికెట్ తీసుకున్నాడు. ఈ మ్యాచ్‌లో కర్ణాటక 4 వికెట్ల తేడాతో విజయం సాధించింది.

2017, ఫిబ్రవరి 25న 2016–17 విజయ్ హజారే ట్రోఫీలో కర్ణాటక తరపున తన లిస్ట్ ఎ క్రికెట్ లోకి అరంగేట్రం చేసాడు. 2018, జనవరి 21న 2017–18 సయ్యద్ ముస్తాక్ అలీ ట్రోఫీలో కర్ణాటక తరపున తన ట్వంటీ20 క్రికెట్ లోకి అరంగేట్రం చేసాడు.

2018-19 విజయ్ హజారే ట్రోఫీలో కర్ణాటక తరపున ఏడు మ్యాచ్‌లలో పదమూడు ఔట్‌లతో అత్యధిక వికెట్లు తీసిన బౌలర్‌గా నిలిచాడు.

2018 ఆగస్టులో 2018 ఎ-టీమ్ క్వాడ్రాంగులర్ సిరీస్ కోసం ఇండియా ఎ క్రికెట్ జట్టులో ఎంపికయ్యాడు. 2018 డిసెంబరులో అతను 2018 ఎసిసి ఎమర్జింగ్ టీమ్స్ ఆసియా కప్ కోసం భారత జట్టులో ఎంపికయ్యాడు.

2021-22 రంజీ ట్రోఫీ సమయంలో జమ్మూ - కాశ్మీర్‌పై మొదటి ఇన్నింగ్స్‌లో 6/35, రెండవ ఇన్నింగ్స్‌లో 4/59తో తన తొలి ఫస్ట్‌క్లాస్ పది వికెట్లు తీసుకున్నాడు.

ఇండియన్ ప్రీమియర్ లీగ్ 
2018 ఏప్రిల్ లో గాయపడిన కమలేష్ నాగర్‌కోటికి బదులుగా 2018 ఐపిఎల్ సీజన్‌లో కోల్‌కతా నైట్ రైడర్స్ జట్టు ఇతన్ని కొనుగోలు చేసింది. 2018 మే 6న గాయపడిన శివమ్ మావి స్థానంలో ముంబై ఇండియన్స్‌పై ఐపిఎల్ లోకి అరంగేట్రం చేశాడు.

2022 ఫిబ్రవరిలో 2022 ఇండియన్ ప్రీమియర్ లీగ్ టోర్నమెంట్ కోసం మెగా వేలంలో రాజస్థాన్ రాయల్స్ ఇతన్ని 10 కోట్ల రూపాయలకు కొనుగోలు చేసింది.

అంతర్జాతీయ కెరీర్ 
2021 మార్చిలో ఇంగ్లండ్‌తో జరిగే సిరీస్ కోసం భారత వన్డే ఇంటర్నేషనల్ జట్టుకు ఎంపికయ్యాడు. 2021, మార్చి 23న ఇంగ్లండ్‌పై భారతదేశం తరపున అంతర్జాతీయ వన్డే క్రికెట్ లోకి అరంగేట్రం చేసాడు. ఈ మ్యాచ్‌లో 4 వికెట్లు పడగొట్టి, 66 పరుగుల తేడాతో భారత్‌ను గెలిపించాడు.

2021 మేలో 2019–2021 ఐసీసీ వరల్డ్ టెస్ట్ ఛాంపియన్‌షిప్ ఫైనల్‌కి, ఇంగ్లాండ్‌తో జరిగిన ఎవే సిరీస్ కోసం భారతదేశ టెస్ట్ స్క్వాడ్‌లోని నలుగురు స్టాండ్‌బై ప్లేయర్‌లలో ఒకరిగా ఎంపికయ్యాడు. 2021 సెప్టెంబరులో ఇంగ్లాండ్‌తో జరిగిన నాల్గవ టెస్ట్ మ్యాచ్‌కు భారత ప్రధాన జట్టులో చేర్చబడ్డాడు, కానీ ఆడలేదు.

2022 ఫిబ్రవరిలో వెస్టిండీస్‌తో జరిగిన వన్డేల భారత జట్టులో ప్రసిద్ధ్‌కు చోటు దక్కింది. ఇతను రెండవ మ్యాచ్‌లో 12 పరుగులకు 4 వికెట్లు పడగొట్టి మ్యాన్ ఆఫ్ ది మ్యాచ్‌గా ఎంపికయ్యాడు. మూడవ మ్యాచ్‌లో త్రీ-ఫెర్‌తో మ్యాన్ ఆఫ్ ది సిరీస్ అవార్డును గెలుచుకున్నాడు.

2022 మేలో ఇంగ్లాండ్‌తో రీషెడ్యూల్ చేయబడిన ఐదవ టెస్టు కోసం భారత టెస్ట్ జట్టులో అతను ఎంపికయ్యాడు.

మూలాలు

బయటి లింకులు 
 

జీవిస్తున్న ప్రజలు
1996 జననాలు
కర్ణాటక క్రికెట్ క్రీడాకారులు
భారతీయ వన్డే క్రికెట్ క్రీడాకారులు
భారతీయ క్రికెట్ క్రీడాకారులు